Gert er ráð fyrir að borgarlína liggi frá Kópavogi yfir fyrirhugaða Fossvogsbrú , stoppi við Háskólann í Reykjavík , og liggi eftir Nauthólsvegi inn að samgöngumiðstöð sem rís á BSÍ-reitnum . Stoppistöðin við HR verður yfirbyggð og staðsett á lóðinni Menntasveig 8 , vestan við aðalbyggingu HR . Í samkomulaginu er kveðið á um töluverða aukningu á byggingarmagni á svæðinu , í samræmi við markmið um þéttingu byggðar í námunda við borgarlínustöðvar . Nýbyggingarnar eru hugsaðar undir húsnæði skólans og nýsköpunar - og þekkingarsvæði auk almennrar þjónustu , en ekki hefur verið tekin ákvörðun um hvort fleiri íbúðir rísa á svæðinu . Það mun ráðast við gerð deiliskipulags , sem fram undan er . Samkomulagið er það fyrsta sem borgin gerir um ráðstöfun lóðar í annarra eigu undir borgarlínustöð , að því er segir í skriflegu svari Dags B. Eggertssonar borgarstjóra til mbl.is . Borgin hefur hins vegar gert nokkra samninga og viljayfirlýsingar við ofanverðan Laugaveg og Suðurlandsbraut , sem Dagur segir lykilþróunarás borgarinnar frá vestri til austurs , en meðfram því svæði mun borgarlína liggja en í einhverjum tilvikum munu stöðvarnar teygja sig inn á þær lóðir . Breytingar á ýmsum lóðaleigusamningum nauðsynlegar Á fundi borgarráðs á fimmtudag var tekið fyrir erindisbréf samningateymis borgarinnar , sem til stendur að skipa vegna annarra samninga sem gera þarf við lóðarhafa og landeigendur vegna borgarlínu . Dagur segir Reykjavíkurborg eiga langmestan hluta þess lands sem fyrirhuguð borgarlína mun liggja um , og því sé í flestum tilvikum um að ræða breytingar á lóðaleigusamningum sem borgin hefur gert við einkaaðila . Samkomulagið við HR er viðbót við fyrra samkomulag Reykjavíkurborgar og Háskólans í Reykjavík frá árinu 2007 , en samkvæmt því er Reykjavíkurborg skuldbundin til að ráðstafa lóðinni að Menntasveig 2 til Háskólans í Reykjavík . Sammælast aðilar um það að Reykjavíkurborg fái ráðstöfunarrétt lóðarinnar , en HR verði hafður með í ráðum er kemur að úthlutun . Þá muni 50% af söluverði byggingarréttar lóðarinnar renna til Háskólans í Reykjavík og hlutur hans nýttur til frekari uppbyggingar nýsköpunar - og frumkvöðlastarfs á svæðinu , að því er fram kemur í samningsdrögunum . Í samræmi við fyrra samkomulag verður lóðum að Menntasveig 4 og 6 úthlutað til skólans . Sömu sögu er að segja af lóðinni að Menntasveig 8 , með þeirri undantekningu að Reykjavíkurborg fær þann byggingarrétt „ sem þörf er á undir borgarlínustoppistöð “ . Fram kemur í samkomulaginu að aðlögun borgarlínu að gatnakerfi Reykjavíkurborgar gæti haft áhrif á hringtorg og stærðir og legu annarra lóða Háskólans í Reykjavík , en að ekki verði greiddar bætur vegna skerðingar þeirra .